Tarcisio Isao Kikuchi

Mons. Tarcisio Isao kardinál Kikuchi SVD (* 1. november 1958, Mijako, Iwate, Japonsko) je japonský rímskokatolícky kňaz, biskup, ktorý od roku 2017 pôsobí ako arcibiskup Tokia a od mája 2023 ako prezident Caritas Internationalis. V rokoch 2004 až 2017 bol diecézny biskup diecézy Niigata. Predtým pôsobil ako misionár v Ghane. Je členom Misionárov Božieho Slova.

Pôsobil ako prezident Caritas Japonsko a Caritas Ázia, ako aj ako člen Reprezentatívnej rady Caritas Internationalis. V roku 2024 ho pápež František vymenoval za kardinála.

 Životopis 
Narodil sa v 1. novembra 1958. Študoval kňazstvo v Japonsku a v marci 1985 zložil sľuby ako člen Misionárov Božieho Slova a 15. marca 1986 bol vysvätený za kňaza. Ďalšie štúdium absolvoval na Spirituálnom inštitúte Najsvätejšieho Srdca Ježišovho v Melbourne. V rokoch 1986 až 1992 pracoval ako misionár v Ghane v arcidiecéze Accra a diecéze Koforidua, kde pracoval ako farár vo vidieckych oblastiach.

Vrátil sa do Japonska a rok slúžil vo svojom ráde ako formátor, viceprefekt novicov a riaditeľ pre povolania a potom v rokoch 1994 až 1999 ako provinčný radca, pričom prevzal niekoľko ďalších úloh. Od roku 1994 začal učiť aj na Nanzanskej univerzite a stal sa členom Medzinárodného výboru pre pomoc Japonskej biskupskej konferencie. V roku 1996 sa stal koordinátorom Úradu spravodlivosti a mieru pre Áziu svojho rádu. V roku 1998 sa stal členom Caritas Japan a v roku 1998 začal zastupovať japonských biskupov na medzinárodných konferenciách.

V rokoch 1999 až 2004 pôsobil ako výkonný riaditeľ Caritas Japan, po tom, čo v 90. rokoch 20. storočia získal skúsenosti s touto organizáciou ako dobrovoľník v utečeneckom tábore v Bukavu. V roku 1999 bol zvolený za provinciála japonskej provincie svojho rádu a v roku 2002 bol zvolený na druhé trojročné funkčné obdobie. V tom istom roku sa stal členom výboru pre trvalú duchovnú formáciu diecézy Nagoya.

 Biskup 
Pápež Ján Pavol II. ho 14. mája 2004 vymenoval za diecézneho biskupa diecézy Niigata. Biskupské svätenie prijal 20. septembra na dievčenskom gymnáziu Salle de Seishin v Niigate. Hlavným svätiteľom bol arcibiskup Tokia Peter Takeo Okada. Spolusvätiteľmi boli biskupi Rafael Masahiro Umemura z Jokohamy a Marcellino Taiji Tani zo Saitamy. Dňa 13. septembra 2014 ho pápež František vymenoval za člena Kongregácie pre evanjelizáciu národov.

Pápež František ho 25. októbra 2017 vymenoval za arcibiskupa Tokia. Do úradu bol uvedený 16. decembra 2017. Dňa 15. mája 2023 bol zvolený na štvorročné funkčné obdobie za prezidenta Medzinárodnej charity.

 Kardinál 
6. októbra 2024 pápež František oznámil, že plánuje konzistórium vymenovať 21 kardinálov 8. decembra, tento dátum bol neskôr zmenený na 7. decembra. Bol vymenovaný za kardinála – kňaza s titulárnym kostolom San Giovanni Leonardi. Svoj titulárny kostol prevzal 9. októbra 2025. 11. januára 2025 ho pápež František vymenoval za člena Dikastéria pre komunikáciu.

Zúčastnil sa pápežského konkláve v roku 2025 po smrti pápeža Františka 21. apríla na ktorom bol zvolený pápež Lev XIV. vlastným menom Robert Francis Prevost. Pápež Lev XIV. ho 3. júla 2025 vymenoval za člena Dikastéria pre medzináboženský dialóg.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Japonskí kardináli
Kategória:Japonskí rímskokatolícki arcibiskupi
Kategória:Japonskí rímskokatolícki biskupi
Kategória:Japonskí rímskokatolícki kňazi
Kategória:Spoločnosť Božieho Slova